กสทช.เผยมูลค่าโฆษณา 21 ช่องใหม่ทีวีดิจิตอลในปี 58 มีสัดส่วนเพิ่ม 68%
กสทช.เผยมูลค่าโฆษณา 21 ช่องใหม่ทีวีดิจิตอลในปี 58 มีสัดส่วนเพิ่ม 68%
7 ม.ค. 2559

นายฐากร ตัณฑสิทธิ์ เลขาธิการ กสทช. เปิดเผยว่า จากรายงานข้อมูลสภาพตลาดกิจการโทรทัศน์ภาคพื้นดินในระบบดิจิตอล เดือนสิงหาคม 2558 ของสำนักนโยบายและวิชาการกระจายเสียงและโทรทัศน์ สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) พบว่า มูลค่าตลาดกิจการโทรทัศน์ภาคพื้นดินในระบบดิจิตอลในปี 2558 (เดือน ม.ค. ถึง พ.ย.) ช่องรายการเดิมและช่องรายการใหม่มีมูลค่ารวมอยู่ที่ 72,587 ล้านบาท
แบ่งเป็นมูลค่าของกลุ่มช่องรายการเดิม 53,175 ล้านบาท และช่องรายการใหม่ 19,412 ล้านบาทซึ่งสัดส่วนของมูลค่าช่องรายการเก่าและช่องรายการใหม่คิดเป็นร้อยละ 73.26 และ 26.74 ของมูลค่าตลาดทั้งหมดตามลำดับ ซึ่งเมื่อเปรียบเทียบกับเดือนเดียวกันของปีก่อนหน้า (พ.ย. 2557) มูลค่าของกลุ่มช่องรายการเดิมลดลงร้อยละ 8.17 ขณะที่ช่องรายการใหม่เพิ่มขึ้นร้อยละ 28.22
ทั้งนี้ แม้ว่ามูลค่าโฆษณาในภาพรวมจะมีแนวโน้มลดลงจากเดือนเดียวกันของปีที่ผ่านมาจากสภาพเศรษฐกิจที่ถดถอย แต่พบว่าสัดส่วนมูลค่าของการลงโฆษณาในช่องรายการใหม่ของปี 2558 มีสัดส่วนเพิ่มขึ้นถึง 67.96% เมื่อเทียบกับปี 2557 ซึ่งเป็นผลจากการตอบรับที่ดีขึ้นของประชาชนในการรับชมโทรทัศน์ผ่านช่องดิจิตอลทีวีเพิ่มขึ้น ซึ่งได้ส่งผลให้เม็ดเงินในการลงโฆษณาของช่องดิจิตอลทีวีเพิ่มสูงขึ้น ขณะที่ช่องฟรีทีวี 6 ช่องเดิม มีสัดส่วนลดลง 12.87% เมื่อเทียบกับปี 2557
ในส่วนของการรับชมรายการพบว่า ค่าความนิยม (เรตติ้ง) ช่องรายการฟรีทีวีในระบบดิจิตอลเดือนธันวาคม 2558 ได้แก่ ช่อง 5 เรตติ้ง 0.071, ช่อง NBT เรตติ้ง 0.046, ช่องไทยพีบีเอส เรตติ้ง 0.122, ช่องโทรทัศน์รัฐสภา เรตติ้ง 0.001, ช่อง 3FAMILY เรตติ้ง 0.132, ช่อง MCOT KIDS &amp; FAMILY เรตติ้ง 0.029, ช่อง MVTV FAMILY เรตติ้ง 0.000, ช่อง TNN24 เรตติ้ง 0.051, ช่อง THAI TV เรตติ้ง 0.000, ช่อง NEW TV เรตติ้ง 0.060, ช่อง SPRING NEWS เรตติ้ง 0.050, ช่อง BRIGHT TV เรตติ้ง 0.025, ช่อง VOICE TV เรตติ้ง 0.022, ช่อง NATION เรตติ้ง 0.057, ช่อง WORKPOINT TV เรตติ้ง 0.590, ช่อง TRUE4U เรตติ้ง 0.134, ช่อง GMM CHANNEL เรตติ้ง 0.076, ช่อง NOW TV เรตติ้ง 0.061, ช่อง CH8 เรตติ้ง 0.449, ช่อง 3SD เรตติ้ง 0.220, ช่อง MONO 29 เรตติ้ง 0.373, ช่อง MCOT HD เรตติ้ง 0.183, ช่อง ONE HD เรตติ้ง 0.246, ช่อง THAIRATH TV เรตติ้ง 0.120, ช่อง 3 HD เรตติ้ง 1.876, ช่อง AMARIN TV เรตติ้ง 0.072, ช่อง 7 HD เรตติ้ง 2.305 และช่อง PPTV เรตติ้ง 0.081
สำหรับในส่วนของช่องรายการใหม่พบว่า เรตติ้งยังไม่สูงมาก แต่ก็กำลังมีพัฒนาการที่เพิ่มขึ้นเป็นลำดับ ทั้งนี้ เรตติ้งจะเพิ่มขึ้นสูงอย่างเห็นได้ชัดในรายการประเภทกีฬา ที่มีการถ่ายทอดการแข่งขันกีฬาต่างๆ โดยเฉพาะฟุตบอล และมวยไทย นอกจากนี้ รายการประเภทการแข่งขันแสดงความสามารถอย่างรายการชิงช้าสวรรค์ ไมค์ทองคำ ก็เป็นรายการที่ได้รับความนิยมจากผู้ชมค่อนข้างสูง ซึ่งอาจเนื่องมาจากเป็นรายการที่เคยโด่งดังจากการออกอากาศในช่องฟรีทีวีเดิมมาก่อน
 
 